Motsepe-Radebe, Khama: Lamola reageer op mandamus-aansoek | Maroela Media
Ronald Lamola. Foto: Kopano Tlape/GCIS
Ronald Lamola, die minister van justisie en korrektiewe dienste, het Dinsdagoggend bevestig dat hy die mandamus-aansoek deur AfriForum se private vervolgingseenheid ontvang het. Die minister se kantoor het egter aangedui dat hy die aansoek gaan teenstaan en nou op 'n nuwe versoek van die regering in Botswana wag.
Dit volg nadat die private vervolgingseenheid 'n mandamus-aansoek namens die Botswana-regering teen Lamola ingedien het om sy departement te dwing om wedersydse regshulp te fasiliteer in die saak teen oudpres. Ian Khama van Botswana en die Suid-Afrikaanse sakevrou Bridget Motsepe-Radebe.
"Ons het kennis geneem van die hofaansoek deur AfriForum. Die minister van justisie en korrektiewe dienste het die staatsprokureur opdrag gegee om die aansoek teen te staan," het Chrispin Phiri, woordvoerder van Lamola, vanoggend in 'n verklaring gesê.
Maroela Media het vroeër berig die departement van openbare vervolging in Botswana ondersoek bewerings van bedrog en geldwassery teen Khama en Motsepe-Radebe, die skoonsuster van pres. Cyril Ramaphosa en vrou van Jeff Radebe. Die bewerings hou verband met bankrekeninge by die Bank van Botswana.
Advv. Gerrie Nel en Phyllis Vorster van AfriForum se private vervolgingseenheid is vroeër vanjaar deur die Botswana-regering aangestel om dié regering se versoek om wedersydse regshulp te fasiliteer.
Volgens Phiri het Suid-Afrika die afgelope jaar in ses gevalle wedersydse regshulp aan Botswana verleen.
"Weens die aard van die beweerde misdaad, wat 'n ernstige misdaad in Suid-Afrika is, is daar 'n wetlike vereiste dat wetstoepassingsagentskappe 'n voorlopige ondersoek moet doen. 'n Versoek van hierdie aard kan as sodanig uitgerek en ingewikkeld raak weens verskeie wetstoepassingsagentskappe wat betrokke is. Dit is nie eie aan Suid-Afrika nie, dit is standaard oor die hele wêreld," het Phiri gesê.
Volgens Phiri is die departement van justisie en korrektiewe dienste wel in verbinding met die owerhede, onder wie die direkteur van openbare vervolging in Botswana, rakende die saak.
"Die Republiek van Botswana het deur middel van hierdie gevestigde kommunikasiekanale aangedui dat daar veral oor hierdie aangeleentheid 'n nuwe versoek gerig sal word. Die nuwe versoek is egter nog nie ontvang nie."
AfriForum se betrokkenheid
Volgens Phiri ontvang Suid-Afrika jaarliks ​​talle versoeke van oor die wêreld vir wedersydse regshulp.
Hy wys egter daarop dat dit ongekend is vir 'n nieregeringsorganisasie, soos AfriForum, om wedersydse regshulp te fasiliteer.
"Die SAOG se protokol oor wedersydse regshulp in strafregtelike aangeleenthede maak nie voorsiening daarvoor dat nieregeringsentiteite as tussengangers tussen state dien nie, of dit nou versoek word of nie," het Phiri gesê.
AfriForum Botswana Ronald Lamola
Askuus maar verduidelik asb vir my wat dit beteken? In plat Afrikaans. Is die twee beskuldigdes nie reeds "onskuldig" verklaar deur n sg onafhanilike ondersoek nie? As ek reg verstaan so ewe ene Blair dame van Britanje wat die ondersoek hanteer het?
Hoekom sien ons nooit 'n ANC of iemand betrokke by, of met die ANC, in die hofe nie? Is altyd hierdie interne, of buite die hofe ondersoeke, en in die einde, word niemand skuldig gevind nie. Kry hulle voor 'n regter dat hy of sy besluit skuldig of nie!
Klink vir my hier kom weer "fesies"! (ek bedoel eintlik die plat Afrikaans uitdrukking:-(
Netnoumaar krap Afriforum iets verdags oop en dit wil ons (lees ANC) tog sekerlik nie hê nie!
Botswana is al vir dekades siek en sat vir die leuens wat die spul opdis . Hulle is nie sotte wat alles net gedwee sluk nie .